ଡାବଲପୁଆ ବା  "ଗୁଚିତାଣ୍ଡୁ"  ଭାରତର ଏକ ପାରମ୍ପାରିକ ଖେଳ । ଏହା ମୁଖ୍ୟତଃ ଭାରତୀୟ ଉପମହାଦେଶରେ ଖେଳାଯାଉଥିଲେ ମଧ୍ୟ ପୃଥିବୀର ଅନ୍ୟ ବହୁ ଦେଶରେ ଏହି ଖେଳର ପ୍ରଚଳନ ଅଛି । ଏହି ଖେଳର ଅନେକ ଆଞ୍ଚଳିକ ନାମ ଓ ଭିନ୍ନଭିନ୍ନ ଖେଳନିୟମ ରହିଛି । ଓଡ଼ିଶାରେ ଏହା  "ଗୁଲି ବାଡ଼ି" ,  "ପିଲବାଡ଼ି"   ଫୁଲବାଣୀ‌ ,  "ଗୁଟିଡାବୁଳ"   (ବାଲେଶ୍ୱର) ଆଦି ନାମରେ ମଧ୍ୟ ପରିଚିତ  । ଏହି ଖେଳର ଉତ୍ପତ୍ତି ଆନୁମାନିକ ୨୫୦୦ ବର୍ଷ ତଳେ ହୋଇଥିଲା । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ନିଜ ୨୦୧୮ ମଇ ୨୭ ତାରିଖ ମନ କି ବାତ ବାର୍ତ୍ତାରେ ଏହି ଖେଳ ବିଷୟରେ ଉଲ୍ଲେଖ କରିଥିଲେ । ବିଧି ଗୋଟିଏ ଦୁଇପଟରୁ ଗୋଜିଆ ଛୋଟ କାଠି, ପୁଆ ଓ ଅନ୍ୟ ଏକ ଲମ୍ବା ବାଡ଼ି ବା ଡାବଲ ସହାୟତାରେ ଏହି ଖେଳ ଖେଳାଯାଏ । ଗୋଟିଏ ପକ୍ଷର ଖେଳାଳି, ଛୋଟ ଗାତ  ( ଗୁଚି ମଧ୍ୟ କୁହାଯାଏ ) ଉପରେ ପୁଆକୁ ରଖି, ଡାବଲ ସାହାଯ୍ୟରେ ତାକୁ ଦୂରକୁ ମାରିଦିଅନ୍ତି  । ଅପରପକ୍ଷ ତାକୁ ତଳେ ପଡ଼ିବା ପୂର୍ବରୁ କ୍ୟାଚଧରିବାକୁ ଚେଷ୍ଟା କରନ୍ତି । ଯଦି ଧରିବାରେ ସଫଳ ହୁଅନ୍ତି, ତେବେ ମାରୁଥିବା ପକ୍ଷର ଖେଳ ପାଳି ସରେ ଓ ଅପରପକ୍ଷ ଖେଳ ଆରମ୍ଭ କରନ୍ତି । ଧରି ନପାରିଲେ, ମାରିଥିବା ଦଳ ଡାବଲ ସାହାଯ୍ୟରେ ପୁଆର ମୁନକୁ ବାଡ଼େଇଦିଅନ୍ତି, ତାହା ଉପରକୁ ଉଠିଯାଏ ଓ ଲମ୍ବା ବାଡ଼ିରେ ତାକୁ ଦୂରକୁ ମାରି ଦିଆଯାଏ । କାଠିଟି ଯେତେଦୂର ଯାଏ, ଅପରପକ୍ଷ ତାକୁ ସେଠୁ ଗୋଟିଏ ଗୋଡ଼ରେ ଡେଇଁ ଡେଇଁ ଆଣିଥାନ୍ତି ।